Bursa de Valori Bucureşti (BVB) a pierdut 5,35 miliarde de lei la capitalizare, respectiv 1,7%, în această săptămână, în timp ce valoarea tranzacţiilor cu acţiuni a crescut cu 61,91 milioane lei (+32,5%) în comparaţie cu săptămâna anterioară.
Potrivit datelor publicate de BVB, consultate de AGERPRES, capitalizarea bursieră a ajuns la 301,839 miliarde de lei, în perioada 26 februarie – 1 martie 2024, în scădere de la 307,197 miliarde de lei, în perioada 19 – 23 februarie 2024.
Tranzacţiile cu acţiuni au generat un rulaj de 252,016 milioane de lei, în creştere faţă de cele 190,103 milioane de lei în săptămâna anterioară.
Cea mai bună zi de tranzacţionare la BVB a fost joi, 29 februarie, când s-a înregistrat un rulaj de 84,63 milioane de lei, iar cea mai slabă zi, luni, 26 februarie, cu o valoare a tranzacţiilor de 34,44 milioane de lei.
Indicele principal al Bursei de Valori Bucureşti – BET – a închis săptămâna la 16.009,52 puncte.
Acţiunile Băncii Transilvania rămân cele mai lichide titluri pe segmentul principal al BVB, cu tranzacţii de 64,66 milioane de lei şi o creştere a preţului cu 1,93%.
În topul tranzacţiilor se mai află titlurile OMV Petrom, cu tranzacţii de 33,43 milioane de lei (+0,90%), şi cele ale Hidroelectrica, cu 26,63 milioane de lei (2,10%).
Cele mai importante creşteri ale cotaţiilor au fost înregistrate de acţiunile Companiei Energopetrol (+96,36%), Altur (+22,89%) şi ale Zentiva (+11,27%).
La polul opus, scăderi importante au fost consemnate de acţiunile COMCM Constanţa, cu un declin de 54,73%, urmate de cele ale Societăţii de Construcţii Napoca (-33,33%) şi ale Condmag (-22,22%).